CELEX: 32006D0896(01)
Language: lv
Date: 2004-10-26 00:00:00
Title: 2006/896/EK: Komisijas Lēmuma kopsavilkums, ( 2004. gada 26. oktobris ), ar ko koncentrāciju atzīst par saderīgu ar kopējo tirgu un EEZ līguma darbību (Lieta COMP/M.3436 – Continental/Phoenix ) (izziņots ar dokumenta numuru K(2004) 4219)   (Dokuments attiecas uz EEZ)

13.12.2006   
            
            
               LV
            
            
               Eiropas Savienības Oficiālais Vēstnesis
            
            
               L 353/7
            
         
      KOMISIJAS LĒMUMA KOPSAVILKUMS,
   
   (2004. gada 26. oktobris),
   ar ko koncentrāciju atzīst par saderīgu ar kopējo tirgu un EEZ līguma darbību
   (Lieta COMP/M.3436 – Continental/Phoenix)
   (izziņots ar dokumenta numuru K(2004) 4219)
   (Dokuments attiecas uz EEZ)
   (Autentisks ir tikai teksts vācu valodā)
   (2006/896/EK)
   
      Komisija 2004. gada 26. oktobrī pieņēma lēmumu apvienošanās lietā saskaņā ar Padomes 1989. gada 21. decembra Regulu (EEK) Nr. 4064/89 par kontroli pār koncentrāciju uzņēmumu starpā
      
          (1)
      
      (Apvienošanās regula) un jo īpaši regulas 8. panta 2. punktu. Pilna lēmuma nekonfidenciālā versija lietas autentiskajā valodā un Komisijas darba valodās atrodama Konkurences ģenerāldirektorāta tīmekļa vietnē: http://europa.eu.int/comm/competition/index_en.html.
   
   
   I.   DARĪJUMS
   
               (1)
            
            
               Komisija 2004. gada 12. maijā saņēma paziņojumu par ierosinātu apvienošanos, kurā Continental AG publiskā piedāvājumā, kas izziņots 2004. gada 26. aprīlī, Apvienošanās regulas 3. panta 1. punkta b) apakšpunkta nozīmē iegūst kontroli pār visu Phoenix AG uzņēmumu.
            
         1.   Puses
   
               (2)
            
            
               
                  Continental AG (“Continental”) ir vadošais riepu, bremžu, balstiekārtu un citu galvenokārt automašīnām paredzētu tehnisko gumijas izstrādājumu ražotājs.
            
         
               (3)
            
            
               Arī Phoenix AG (“Phoenix”) ir specializējies tehnisko gumijas izstrādājumu ražošanā (piem., balstiekārtas, pretvibrācijas sistēmas, šļūtenes un transmisijas siksnas), bet tas neražo riepas. Abi uzņēmumi atrodas Vācijā.
            
         2.   Darbība
   
               (4)
            
            
               
                  Continental plāno iegūt vienpersonīgu kontroli Apvienošanās regulas 3. panta 1. punkta b) apakšpunkta nozīmē pār visu Phoenix. Darījums tika paziņots Komisijai 2004. gada 12. maijā, un 28. maijā Continental publiskā piedāvājumā iegādājās 75,51 % no Phoenix akcijām.
            
         II.   ATTIECĪGIE TIRGI
   
               (5)
            
            
               Koncentrācijas rezultātā horizontāli pārklājas daudzi ražojumu tirgi tehnisko gumijas izstrādājumu jomā. Komisija atklāja iespējamās konkurences problēmas četros tirgos:
               
                           —
                        
                        
                           pneimatiskās atsperes saimnieciski izmantojamiem transportlīdzekļiem;
                        
                     
                           —
                        
                        
                           pneimatiskās atsperes vieglajām automašīnām;
                        
                     
                           —
                        
                        
                           pneimatiskās atsperes sliežu ceļa transportlīdzekļiem;
                        
                     
                           —
                        
                        
                           īpaši izturīgas tērauda trošu transportiera lentes.
                        
                     
         1.   Pneimatiskās atsperes saimnieciski izmantojamiem transportlīdzekļiem (OEM/OES)
   
               (6)
            
            
               Abi uzņēmumi nodarbojas ar pneimatisko atsperu ražošanu saimnieciski izmantojamiem transportlīdzekļiem (2) Pneimatiskās atsperes parasti sastāv no gumijas silfona un tērauda plāksnes. Saimnieciski izmantojamos transportlīdzekļos tās lieto vibrācijas samazināšanai starp asi un šasiju un šasijas pielāgošanai dažādām slodzēm (3). Lai gan Continental ierosina definēt tirgu, kas aptver visa veida balstiekārtas saimnieciski izmantojamiem transportlīdzekļiem (tērauda spirālatsperes, saliktās plākšņu atsperes un pneimatiskās atsperes), tirgus pētījumi apstiprināja Komisijas nostāju, ka pneimatiskās atsperes veido atsevišķu produktu tirgu. Pētījumi arī apstiprināja, ka jāizšķir pneimatiskās atsperes, ko pārdod transportlīdzekļu ražotājiem (OES/OEM), un pneimatiskās atsperes, ko pārdod neatkarīgam pēc ražošanas izmantojamo daļu pircējam (IAM). Tirgus pētījumi neliecināja par to, ka būtu sīkāk jānodala tirgi (piem., pneimatiskās atsperes kravas automašīnām/autobusiem no vienas puses un piekabēm/stieņa sakabēm no otras puses), un tas jebkurā gadījumā neradītu izmaiņas konkurences novērtējumā.
            
         
               (7)
            
            
               Attiecībā uz tirgus ģeogrāfisko iedalījumu Continental norāda argumentus, ka ģeogrāfiskā ziņā pneimatisko atsperu tirgus joma saimnieciski izmantojamiem transportlīdzekļiem pastāv visā pasaulē. Tomēr tirgus pētījumi parādīja, ka tirgus nosacījumi pneimatiskajām atsperēm saimnieciski izmantojamiem transportlīdzekļiem Eiropā ievērojami atšķiras no citiem reģioniem. Tā kā pastāv atšķirīgas tehniskās prasības (piem., lielākas kravas automašīnas) un klienti dod priekšroku atšķirīgiem izstrādājumiem (Eiropas atsperes ir tehniski sarežģītākas), atsperes, ko lieto ASV kravas automašīnām, nevar lietot Eiropā – un otrādi. Tāpēc ārpus Eiropas konkurence pārāk neietekmē Eiropas tirgu. Šobrīd tikai viens uzņēmums (ASV uzņēmums Firestone) ieved Eiropā pneimatiskās atsperes. Šīs pneimatiskās atsperes ir īpaši paredzētas Eiropas tirgum. Tajās ir metāla sastāvdaļas, ko iegādājas Eiropā, transportē uz ASV, iebūvē pneimatiskajās atsperēs un tad ved atpakaļ uz Eiropu. Neizdevīgas izmaksas rada arī tarifi un transporta izmaksas. Lai gan 2003. gadā šis imports bija apmēram 12 %, vistuvākajā laikā tas varētu ievērojami samazināties, jo Firestone šobrīd Polijā būvē rūpnīcu, kas faktiski būs gatava sākt ražošanu 2005. gadā. Tādēļ Komisija uzskata, ka attiecīgais OEM/OES pneimatisko atsperu tirgus ir Eiropā.
            
         
               (8)
            
            
               Ņemot vērā pneimatiskās atsperes, ko neatkarīgi izplatītāji pārdod pēc ražošanas izmantojamo daļu tirgū (IAM), jautājumu par attiecīgo ģeogrāfisko tirgu var atstāt atklātu, jo tirgus pētījumi parādīja, ka IAM tirgū neradīsies bažas par konkurenci.
            
         2.   Pneimatiskās atsperes vieglajām automašīnām
   
               (9)
            
            
               Gan Continental, gan Phoenix/Vibracoustic ražo arī pneimatiskās atsperes vieglajām automašīnām. Vieglajās automašīnās pneimatiskās atsperes (silfona/plāksnes mezgls) veido daļu no sarežģītākas pneimatisko atsperu sistēmas, kurā ietilpst pneimatiskā atspere un citi elementi (piem., pneimatiskā sistēma, kontroles iekārtas, utt.). Continental un Phoenix darbība pārklājas tikai pneimatisko atsperu jomā. Pneimatiskās atsperes šobrīd ieņem noteiktu nišu, tās izmanto galvenokārt luksusklases automašīnās. Tirgus pētījumi apliecināja, ka vieglo automašīnu pneimatiskās atsperes ir jāvērtē atsevišķi no citiem atsperu veidiem (piem., tērauda atsperes). Tomēr nebūtu lietderīgi sīkāk iedalīt klientu segmentus pneimatisko atsperu tirgū (piem., “limuzīni”, “apvidus automašīnas” un “vieglās kravas automašīnas”), jo visiem trim segmentiem ir līdzīgs ražošanas process un klienti.
            
         
               (10)
            
            
               
                  Continental apgalvo, ka tirgus joma atver visu pasauli. Tomēr tirgus pētījumi apstiprināja to, ka ģeogrāfiskajā ziņā tirgus definējams kā Eiropas tirgus. Faktiski šobrīd Eiropā darbojas tikai viens piegādātājs, kas nav no Eiropas – Gates no ASV. Imports 2003. gadā bija tikai apmēram [5-10 (4) ] % Nesen Gates atvēra jaunu pneimatisko atsperu ražotni Āhenē (Vācija), lai apkalpotu Eiropas tirgu tieši no Eiropas. Faktiski vairums klientu nevēlas iegādāties ievestas pneimatiskās atsperes. Tas ir galvenokārt tāpēc, ka vieglo automašīnu pneimatisko atsperu attīstīšanai ir nepieciešama cieša sadarbība starp klientiem, jo pneimatiskās atsperes tehnoloģiskā ziņā ir paaugstināta riska produkti. Turklāt visas pneimatisko atsperu sistēmas attīstīšanā tiek iesaistīti arī citi komplektējošo daļu piegādātāji, kas parasti atrodas Eiropā. Tādēļ vairums autoražotāju labprātāk izvēlas iegādāties šīs atsperes pie abiem Eiropas ražotājiem (Phoenix/Vibracoustic vai Conti).
            
         3.   Pneimatiskās atsperes sliežu ceļa transportlīdzekļiem
   
               (11)
            
            
               Abas puses ražo arī balstiekārtas sliežu ceļa transportlīdzekļiem. Arī šeit Continental ierosina definēt vienu izstrādājumu tirgu visiem dažādo balstiekārtu un pretvibrācijas sistēmu veidiem, ko izmanto sliežu ceļa transportlīdzekļiem (piem., tērauda atsperes, hidrauliskās sistēmas, pneimatiskās atsperes, detaļas no gumijas un metāla). Tomēr tirgus pētījumi apliecināja Komisijas viedokli, ka sekundārās pneimatiskās atsperu sistēmas (gumijas siflons un detaļas no gumijas un metāla) veido atsevišķu tirgu ražojumiem, kuri atšķiras no citām primārajām vai sekundārajām balstiekārtu detaļām. Tas galvenokārt ir tāpēc, ka vairums pircēju iegādājas pneimatiskās atsperes atsevišķi no citām balstiekārtu detaļām un pneimatisko atsperu ražošanas zinātība (know-how) ievērojami atšķiras no zinātības attiecībā uz citiem izstrādājumiem. Atšķirībā no saimnieciski izmantojamo transportlīdzekļu jomas nepastāv IAM tirgus sliežu ceļa transportlīdzekļu balstiekārtu izstrādājumiem.
            
         
               (12)
            
            
               
                  Continental apgalvo, ka tirgus joma aptver visu pasauli. Tirgus pētījumi atbalstīja viedokli, ka ģeogrāfiskā ziņā tirgus definējams kā Eiropas tirgus un vairums Eiropas pasūtītāju strādā ar Eiropas ražotājiem. Tomēr jautājumu par tirgus definēšanu ģeogrāfiskā ziņā var atstāt atklātu, jo arī Eiropas mēroga tirgū darījuma rezultātā Continental un Phoenix nerastos dominējošais stāvoklis.
            
         4.   Īpaši izturīgas tērauda trošu transportiera lentes
   
               (13)
            
            
               
                  Phoenix un Continental arī specializējas transportiera lentu ražošanā. Transportiera lentes, kas ražotas no gumijas, tekstilmateriāla vai PVC, ir paredzētas preču transportēšanai. Pastāv trīs galvenie transportiera lentu veidi – vieglās transportiera lentes, īpaši izturīgās transportiera lentes un īpašās lentes. Īpaši izturīgās transportiera lentes lieto, lai transportētu smagkravas, piemēram, ogles, rūdu, granti vai smiltis. Var izšķirt divus galvenos īpaši izturīgo transportiera lentu veidus – transportiera lentes no tērauda trosēm un transportiera lentes no tekstilmateriāla. Minētās puses ieņem īpaši stabilu vietu tērauda trošu transportiera lentu jomā. Continental apgalvo, ka abi lentu veidi (tekstilmateriāla un tērauda trošu lentes) ietilpst vienā un tajā pašā īpaši izturīgo transportiera lentu tirgū. Tomēr tirgus pētījumu rezultāti neapstiprināja šādu tirgus iedalījumu.
            
         
               (14)
            
            
               Piegādes ziņā tekstilmateriāla lentēm un tērauda trošu lentēm ražošanas process ievērojami atšķiras, jo tērauda trošu lentes ir izgatavotas no gumijas un tērauda trosēm, bet tekstilmateriāla lentes auž no dažādām tehnisko šķiedru kārtām. Turklāt konkurenti un klienti paskaidroja, ka katram no šiem abiem veidiem ir sava pielietošanas joma, ko izskaidro dažādās produkta īpašības. Lentes no tekstilmateriāla var izmantot vieglākiem uzdevumiem (īsāki attālumi, mazākas kravas), savukārt smagkravu transportēšanai lielākos attālumos (piem. atklātajos karjeros) noteikti vajadzīgas tērauda trošu transportiera lentes. Tas ir tādēļ, ka tekstilmateriāla lentes ir daudz elastīgākas par tērauda trošu lentēm un līdz ar to var veikt tikai salīdzinoši nelielus attālumus. Lai gan Continental apgalvojums, ka dažiem pielietojuma veidiem var izmantot abus lentu veidus, ir patiess, tirgus pētījumi rāda, ka tikai 5 – 10 % tērauda trošu izmantojuma gadījumos tās var aizstāt ar tekstilmateriāla lentēm. Tādējādi īpaši izturīgās tērauda trošu transportiera lentes nevarētu ietilpt vienā un tajā pašā tirgū ar īpaši izturīgām tekstilmateriāla transportiera lentēm un tās būtu jāvērtē atsevišķi.
            
         
               (15)
            
            
               
                  Continental apgalvo, ka īpaši izturīgo transportiera lentu tirgum ģeogrāfiskā ziņā ir pasaules mērogs. Tomēr tirgus pētījumu rezultāti skaidri norāda uz Eiropas mēroga tirgu. Tas ir tādēļ, ka daudzos gadījumos tērauda trošu transportiera lentes ražo pēc īpaša pasūtījuma kādam noteiktam izmantojuma veidam. Turklāt īpaši nozīmīgas ir transporta un loģistikas problēmas. Tā rezultātā ražotājiem, kas neatrodas Eiropā, ir niecīga nozīme Eiropas tērauda trošu transportiera lentu tirgū. Tādēļ Komisija analizēja konkurences situāciju, balstoties uz datiem par Eiropas tirgu.
            
         III.   NOVĒRTĒJUMS
   1.   Pneimatiskās atsperes saimnieciski izmantojamiem transportlīdzekļiem (OEM/OES)
   
               (16)
            
            
               Šajā tirgū Continental un Phoenix kopējā tirgus daļa būtu [55-65] %. Galvenie konkurenti ir CF Gomma [10-15] %, Firestone [10-15] % un Goodyear [5-10] % .
            
         
               (17)
            
            
               Šāda ievērojama tirgus daļa jau pati par sevi norādītu uz Continental dominējošo stāvokli (5). Dominējošais stāvoklis varētu būt arī, ņemot vērā tirgus struktūru: apvienotā uzņēmuma tirgus daļa četrkārt pārsniegs tuvākā konkurenta tirgus daļu.
            
         
               (18)
            
            
               Iespējamās konkurences problēmas neizslēdz jau tas fakts vien, ka apvienojušās vienības klienti vismaz zināmā mērā ir lieli autorūpniecības uzņēmumi. Lai gan atbilst patiesībai tas, ka daži lielākie smago kravas automašīnu ražotāji nav pauduši nopietnas bažas par apvienošanos, tomēr daudzi nelielie stieņa sakabes/piekabju ražotāji baidās par darījuma negatīvu ietekmi uz cenām.
            
         
               (19)
            
            
               Arī citi faktori atbalsta šādas bažas par konkurenci. Pirmkārt, apvienojušās vienības cenu kāpuma gadījumā klientiem nebūtu viegli pārslēgt ievērojamus apjomus uz konkurentiem. Tas ir ne tikai tādēļ, ka ikvienam jaunam piegādātājam būtu jāiziet kvalifikācijas procedūra pie vairuma klientu. Vēl vairāk – visiem konkurentiem ir ierobežota jaudas ietilpība. Gan CF Gomma, gan Goodyear izmanto gandrīz visu savu jaudu. Firestone jauno rūpnīcu Polijā varbūt aizpildīs tā esošie piegādes līgumi.
            
         
               (20)
            
            
               Otrkārt, darījums apvienotu divus vadošos uzņēmumus OEM/OES tirgū. Faktiski šķiet, ka Phoenix esošā tirgus pozīcija neatspoguļo tā īsto potenciālu. Phoenix ieguldīja savu uzņēmējdarbību attiecībā uz OEM/OES kravas mašīnām un autobusiem kopuzņēmumā ar Freudenberg, Vibracoustic. Tomēr kopuzņēmums savus tirgus mērķus centrēja uz pneimatiskajām atsperēm vieglajām automašīnām un sasniedza diezgan zemu pozīciju kravas automašīnu un autobusu tirgū. Līgums liek Phoenix atturēties no piedalīšanās pieprasījumos par kvotām kravas automašīnu un autobusu ražotājiem. Tomēr Phoenix izdevās pārrunu ceļā panākt soda klauzulas atcelšanu, un tas varēja piedalīties divos pēdējos konkursos. Abos šajos konkursos tas izrādījās perspektīvs un atpalika tikai no Continental. Attiecībā uz tehniskajām prasmēm un arvien labākiem izcenojumu nosacījumiem klienti ierindo Phoenix līdzās Conitech.
            
         
               (21)
            
            
               Treškārt, pretēji tam, ko apgalvoja Continental, tirgus pētījumi parādīja, ka tiek izmantoti patenti, lai novērstu to, ka konkurenti ienāk kā otrie piegādātāji esošā piegādes līgumā. Kāds konkurents Komisijai pavēstīja, ka jo īpaši Continental agresīvi izmanto intelektuālā īpašuma tiesības, lai izslēgtu konkurentus no sacensības.
            
         
               (22)
            
            
               Visu šo iemeslu dēļ Komisija uzskata, ka ierosinātā Phoenix pārņemšana, ko veiktu Continental, novestu pie apvienotās vienības dominējošā stāvokļa pneimatisko atsperu tirgū saimnieciski izmantojamiem transportlīdzekļiem Eiropā.
            
         2.   Pneimatiskās atsperes vieglajām automašīnām
   
               (23)
            
            
               
                  Continental pārņemot Phoenix/Vibracoustic, apvienotos divi vienīgie vieglo automasīnu pneimatisko atsperu ražotāji Eiropā. Apvienotā uzņēmuma tirgus daļa Eiropā 2003. gadā būtu apmēram [85-95] %. Lai gan visi pneimatisko atsperu moduļu pasūtītāji ir lieli autorūpniecības uzņēmumi un tiem parasti ir pircēja vara pār saviem piegādātājiem, pat daži no lielajiem pasūtītājiem ir pauduši bažas par minēto darījumu. Pētījumi parādīja, ka daudziem autoražotājiem ir tikai viens pneimatisko atsperu piegādātājs. Apvienošanās liegtu autoražotājiem iespēju uzturēt konkurenci starp Continental un Phoenix, atstājot tiem tikai vienu piegādātāju, kas darbojas Eiropā. No otras puses, Komisija konstatēja dažus pierādījumus par to, ka drīzumā Eiropas tirgū varētu ienākt jauni dalībnieki, kas atrodas ārpus Eiropas.
            
         
               (24)
            
            
               Jautājumu par to, vai darījuma rezultātā rastos dominējošais stāvoklis vieglo automašīnu pneimatisko atsperu tirgū, var atstāt atklātu, jo Continental nesen apņēmās nodalīt Phoenix darbību šajā tirgū, pārdodot Phoenix daļu Vibracoustic kopuzņēmumā uzņēmumam Freudenberg. Freudenberg iegādājoties Phoenix daļas uzņēmumā Vibracoustic , tiks likvidētas bažas par konkurenci vieglo automašīnu pneimatisko atsperu jomā, jo Phoenix darbojas vieglo automašīnu pneimatisko atsperu tirgū tikai ar Vibracoustic starpniecību.
            
         3.   Pneimatiskās atsperes sliežu ceļa transportlīdzekļiem
   
               (25)
            
            
               Tirgus pētījumi atklāja, ka Continental un Phoenix apvienotā tirgus daļa attiecībā uz sekundārajām pneimatisko atsperu sistēmām būtu apmēram [55-65] %. Pārējiem konkurentiem (piem., Paulstra, Schwab, Trelleborg vai Toyo) būtu tikai nelielas daļas 5 % vai mazāk.
            
         
               (26)
            
            
               Neraugoties uz to, ka šīs tirgus daļas ir salīdzinoši lielas, Komisija secināja, ka dominējošā stāvokļa izveidošanās sliežu ceļu transportlīdzekļu pneimatisko atsperu tirgū nav sagaidāma divu galveno iemeslu dēļ: Pirmkārt, visiem konkurentiem (ieskaitot minētās puses) līdz 70 % no pneimatisko atsperu sistēmas detaļām ir jāpērk no saviem konkurentiem, kas ir vai nu gumijas silfona, vai metāla detaļu ražotāji. Continental patiešām varēja pierādīt, ka tas nesen ir palielinājis savas gumijas siflonu piegādes konkurentam attiecībā uz pneimatiskajām atsperēm, uzsverot faktu, ka šajā rūpniecības veidā šķērspiegādes atbilst parastajai praksei. Otrkārt, tirgū ir pietiekoši daudz potenciālu konkurentu, kas varētu novērst to, ka puses neatkarīgi palielinātu cenas. Japānas Toyo un Sumitomo ir ievērojami palielinājusi savu klātbūtni Eiropā, izmantojot Eiropā meitasuzņēmumus. Tie spēja apgūt jaunas uzņēmējdarbības, izmantojot jaunizveidotos meitasuzņēmumus Eiropā, un lielākoties varētu drīzumā vēl vairāk uzlabot savu pozīciju tirgū. Ņemot vērā vilcienu lielo ekspluatācijas ilgumu (līdz 30 gadiem), pasūtītājiem būs pietiekoši daudz laika, lai izvērtētu jaunus piegādātājus.
            
         
               (27)
            
            
               Tādēļ Komisija uzskata, ka ierosinātā pārņemšana neradīs dominējošo stāvokli sliežu ceļa transportlīdzekļu pneimatisko atsperu tirgū.
            
         4.   Īpaši izturīgas tērauda trošu transportiera lentes
   
               (28)
            
            
               Darījums apvienotu divus Eiropas vadošos piegādātājus. Tirgus pētījumi patiešām ļāva secināt, ka Continental un Phoenix apvienotā tirgus daļa būtu [>70] %. Pārējie konkurenti ir Sempertrans [5-15] %, Bridgestone [0-5] % un vairāki mazi, lielākoties reģionāli piegādātāji, kuru tirgus daļas ir mazākas nekā [0-5] %.
            
         
               (29)
            
            
               Tādējādi darījums samazina Eiropas galveno piegādātāju skaitu no četriem uz trim, un divi pārējie (Sempertrans un Bridgestone) ir ļoti mazi salīdzinājumā ar apvienoto vienību. No vienas puses, tirgus pētījumi atklāja, ka galvenajiem pasūtītājiem – lieliem enerģētikas uzņēmumiem, piem., RWE – ir noteikta klienta vara, kuru tie izmantos konkurences aizsardzībai tirgū. Tomēr tie atzīst, ka tiem pēc apvienošanās būtu tikai ierobežots alternatīvo piegādātāju loks, ja tādi vispār būtu. Apvienotās vienības tirgus pozīcija būtu īpaši spēcīga lignīta ieguvei paredzēto transportiera lentu segmentā, kā arī attiecībā uz lentēm, kuru platums pārsniedz 2,4 m. Pasūtītāji no lignīta ieguves jomas veido vairāk nekā 50 % no visa pieprasījuma pēc tērauda trošu transportiera lentēm. Attiecībā uz daža platuma lentēm (>2,4 m) apvienotajai vienībai faktiski Eiropā būtu pat monopolstāvoklis.
            
         
               (30)
            
            
               Minēto iemeslu dēļ ierosinātā Phoenix pārņemšana, ko veiktu Continental, varētu radīt dominējošo stāvokli īpaši izturīgo tērauda trosu transportiera lentu tirgū Eiropā.
            
         5.   Secinājums
   
               (31)
            
            
               Tādēļ šajā lēmumā tiek secināts, ka paziņotā koncentrācija izraisa nopietnas šaubas par atbilstību kopējam tirgum attiecībā uz saimnieciski izmantojamo transportlīdzekļu pneimatisko atsperu (OES/OEM) tirgu un īpaši izturīgo tērauda trosu transportiera lentu tirgu.
            
         IV.   PUŠU IESNIEGTĀS SAISTĪBAS
   
               (32)
            
            
               Paziņotāja puse, atbildot uz minētajām šaubām, kas paustas attiecībā uz konkurenci, 1. oktobrī iesniedza saistības. Continental apņemas
               
                           1.
                        
                        
                           pārdot kopuzņēmuma partnerim Freudenberg
                               (6) uzņēmuma Phoenix 50 % daļu uzņēmumā Vibracoustic;
                        
                     
                           2.
                        
                        
                           pārdot uzņēmumam Freudenberg visu Phoenix vieglo automašīnu pneimatisko atsperu ražošanu (OES/OEM), kas atrodas Ņīreģhāzā (Ungārija);
                        
                     
                           3.
                        
                        
                           pārdot konkurējošajam uzņēmumam Sempertrans3,2 m īpaši izturīgo tērauda trosu transportiera lentu ražošanas līniju.
                        
                     
         
               (33)
            
            
               
                  Phoenix daļu nodalīšana uzņēmumā Vibracoustic ļaus Freudenberg/Vibracoustic piedāvāt visa diapazona pneimatiskās atsperes saimnieciski izmantojamiem transportlīdzekļiem, ieskaitot atsperes piekabēm/stieņa sakabēm un atsperes IAM tirgum. Freudenberg, kontrolējot Vibracoustic, var pielietot stabilu pētniecību un izstrādi, kā arī pieredzējušu izplatītāju grupu, lai konkurētu pneimatisko atsperu tirgos. Iegādājoties Phoenix pneimatisko atsperu produkciju Ungārijā, Freudenberg/Vibracoustic būs pašiem sava pneimatisko atsperu ražotne, kas tiem ļaus tirgot pneimatiskās atsperes ne tikai klientiem, kuri darbojas kravas automašīnu/autobusu jomā, bet arī piekabju/cieto sakabju ražotājiem. Nodalīšanā ietilpst arī esošie piegādes līgumi ar Phoenix klientiem.
            
         
               (34)
            
            
               
                  Phoenix darbības pilnīga nodalīšana saimnieciski izmantojamiem transportlīdzekļiem (OES/OEM) paredzēto pneimatisko atsperu tirgū likvidē pārklāšanos šajā tirgū.
            
         
               (35)
            
            
               Saistības pārdot visu īpaši izturīgo tērauda trošu transportiera lentu platumā virs 2,4 m ražošanas līniju uzņēmumam Sempertrans arī ir piemērots pasākums, lai atrisinātu konkurences problēmas īpaši izturīgo tērauda trošu transportiera lentu tirgū. Faktiski galvenās bažas šajā tirgū attiecas uz lignīta ieguves jomai domāto transportieru lentu segmentu. Pircējam Semperit/Sempertrans, kas jau ir sevi apliecinājis ar daža veida lentēm šajā segmentā, nodalīšanas rezultātā radīsies piekļuve liela platuma lentu ražošanas tehnoloģijai, un šī jauda ir izšķirošā, lai veiksmīgi darbotos tērauda trosu transportiera lentu tirgū. Tirgus pārbaude apstiprināja saistību efektivitāti, jo visi lielākie pasūtītāji norādīja Komisijai, ka tie uzskata ražošanas līnijas nodalīšanu par efektīvu pasākumu konkurences uzturēšanai tērauda trošu transportiera lentu tirgū. Tādēļ Komisija uzskata, ka nodalīšana atrisinās bažas par konkurenci šajā tirgū.
            
         V.   SECINĀJUMS
   
               (36)
            
            
               Tādēļ lēmuma tiek secināts, ka, balstoties uz pušu iesniegtajām saistībām, paziņotā koncentrācija neizraisīs saimnieciski izmantojamiem transportlīdzekļiem (OEM/OES) paredzēto pneimatisko atsperu tirgū, vieglajām automašīnām paredzēto pneimatisko atsperu tirgū, sliežu ceļu transportlīdzekļu pneimatisko atsperu tirgū un īpaši izturīgo tērauda trosu transportiera lentu tirgū pušu dominējošo stāvokli, kā rezultātā būtu radušies ievērojami konkurences traucējumi kopējā tirgū vai tā nozīmīgā daļā. Tādēļ apvienošanās ir uzskatāma par saderīgu ar kopējo tirgu un EEZ līgumu, ja tiek pilnībā ievēroti noteikumi, ko satur pielikums atbilstoši Apvienošanās regulas 2. panta 2. punktam un 8. panta 2. punktam un EEZ līguma 57. pantam.
            
         
   
      (1)  OV L 395, 30.12.1989., 1. lpp., kurā jaunākie grozījumi izdarīti ar Regulu (EK) Nr. 1310/97: OV L 180, 9.7.1997., 1. lpp.
   
      (2)  Phoenix tirgo OES/OEM pneimatiskās atsperes kravas automašīnām un autobusiem kopuzņēmumā (“Vibracoustic”) ar Vācijas komplektējošo daļu ražotāju Freudenberg (skat. lietu M.1778 – Freudenberg/Phoenix/JV). Tomēr Vibracoustic pats neražo pneimatiskās atsperes saimnieciski izmantojamiem transportlīdzekļiem, bet pārdod atsperes, ko ražo Phoenix.
   
      (3)  Mainot gaisa spiedienu pneimatiskajā atsperē, var regulēt šasijas augstumu.
   
      (4)  Šajā kopsavilkumā ir izlaistas daļas no lēmuma oriģināla, lai nodrošinātu konfidenciālas informācijas neizpaušanu; minētās daļas tiek liktas kvadrātiekavās
   
      (5)  Jāpiezīmē, ka lieta tika paziņota saskaņā ar veco regulu 4064/89.
   
      (6)  Jāpiezīmē, ka gadījumā, ja kāds trešais uzņēmums pārņem Phoenix, uzņēmumam Freudenberg ir pirkšanas iespējas līgums attiecībā uz Phoenix 50 % daļu uzņēmumā Vibracoustic. Tomēr, kamēr nebija saistību, nebija zināms, vai Freudenberg šo pirkšanas iespējas līgumu realizētu.